section_heading: Povijest
paragraph_text: U prvoj prostoriji bili su smješteni modeli brodova za obalnu plovidbu, mala zbirka kovanoga novca pronađenoga uglavnom u Puli, model viškoga spomenika poginulima u Viškome boju, nekoliko modela ratnih brodova iz 18. stoljeća, nekoliko slika svetaca iz kapelica ratnih brodova i dr. U drugoj dvorani bili su smješteni polumodeli ratnih brodova, model broda Cesare s trima palubama, mnogo modela malih brodova, povelja austrijskom admiralu Wilhelmu von Tegetthoffu za hrabrost (dar časnika sudionika u bitki kraj Visa), albumi i portreti, zastava što ju je Don Juan Austrijski navodno nosio na svom brodu u boju kraj Lepanta 1571. godine. Treća dvorana također je sadržavala modele brodova, nekoliko ostataka ratnih brodova, više trofeja, zarobljene zastave iz Maroka, Tunisa, Egipta, Danske, Italije i dr.